text: [{"text_idx": "#000001", "text": "\u018aa\u014bre funeere Ngaawe yiytaama, (Aduna keso)"}, {"text_idx": "#000002", "text": "Ko \u0257amini\u0257en James Webb ina wirnitana en e \u0253akdi \u0253aleeri?"}, {"text_idx": "#000005", "text": "Ko ranwi ko lillu\u0257e \u0253adii\u0257e, ko wojji ko ko go\u0257\u0257u\u0257e"}, {"text_idx": "#000006", "text": "Ko ni beeli \u0257ii oon\u0303irte, so moo\u0253re mawnde re\u0257\u0257iima e yolnde he"}, {"text_idx": "#000007", "text": "Lillungal men Fedannde Malaa\u0257o wa\u0257i ko hakkunde 200 e 400 miliyaar hoodere (naangeeji), kono ina annda kala heen hoodere ko wanngatoonde wuddu lillungal ngal haa fiya feggere, kadi njaaweendi banngagol ngol fawi ko e doole bippogol foo\u0257ngo faade to wuddu to, e moo\u0253re hoodere nde. Nde anndu\u0253e \u01b4eewtindi, \u0253e \u0253eti njaaweendi koode keew\u0257e, jeyaa\u0257e e lillungal men he, \u0253e tawi koode \u0257ee ina \u014bakkira moo\u0253re fotnde dee\u01b4nude \u0257e e lappi majje, \u0257uum firti ko, ngam \u0257e mbaawa heddaade e lappol majje wanngaade wuddu lillungal ngal, ala e sago moo\u0253re majje \u0253ura ko njiyeten ko, walla ko \u0253etaa ko, \u0257uum noon wadde won ko \u0257e ndasata ko en mbaawaa yiyde, ko en nganndanaa oo\u0257oo sahaa."}, {"text_idx": "#000009", "text": "Maa niiwnorgal ngal \u0253am nate laa\u0253tu\u0257e, ngal holla en nokkuuji \u0257o lillu\u0257e go\u0257\u0257u\u0257e oon\u0303aa no baf\u0257i ni, tawi ko cooynam tan, wa\u0257ata noon ko tawa e yolnde he ina wa\u0257i lillu\u0257e go\u0257\u0257e maw\u0257e \u0253adondir\u0257e, moo\u0253re majje oon\u0303a can\u0303u weeyo e wono ngoo, haa ko sooyna caggal \u0257een lillu\u0257e fof ko maa waylo e mbaadi, waya no ko oon\u0303i nih, tawa oon\u0303aaki, kadi ina walla en laa\u0253tin\u2019de ko wo\u0257\u0257i, \u0257uum wa\u0257i en wiyde \u0257um laa\u0253tinooje foo\u0257ngo walla Anistayn. So moo\u0253re \u0253akdi ngoowaandi \u0257een lillu\u0257e gon\u0257e e yolde he anndaama, maa addan en anndude moo\u0253re \u0253akdi \u0253aleeri coomiindi heen. \u018auum wonata ko taa\u0253al moolanangal e \u0253eto ndiin \u0253akdi e etaade faamde no ndi sarori e faru."}, {"text_idx": "#000010", "text": "So e \u01b4eewtindiima natal gadanal ngal James Webb nultiri, ngaal woni, weeyo luggo (deep field ), ma en njiy heen diidi bo\u0257eeji oon\u0303ii\u0257i, walla pate bo\u0257eeje \u0257e\u0253\u0257e hofaade, \u0257uum ko lillu\u0257e go\u0257\u0257u\u0257e (hedde duu\u0253i miliyaaruuji 13 lewndu), wonaa mbaadi majje, ko moo\u0253re lillu\u0257e go\u0257\u0257e \u0253ur\u0257e \u0253adaade (hedde duu\u0253i miliyaaruuji 4,6 lewndu)yanti e moo\u0253re \u0253akdi \u0253aleeri coomndi \u0257e nde wayli cooynam majje."}, {"text_idx": "#000011", "text": "Haa jooni de, so en \u01b4eewtindioma natal ngal, maa wallu en e faamde \u0257iirtagol faru, wadde e anndude yakawere \u0253aleere (e\u0301nergie noire), nde tawno faru seeraani e \u0253eydaade ba\u014b yoo ba\u014b, kono doole petooje \u0257um nganndanaaka hay dara."}]